
שופטים וזקנים |  נועם סמט
שיח לשבת פרשת משפטים
סופה של פרשת משפטים, חוזר ומציג בפנינו את עליית משה לקבלת הלוחות והאירועים הנלווים לה (בניית המזבח, מראה אלקים ועוד)  במכילתא מובאת מחלוקת תנאים בשאלה מתי התרחשו אותם ארועים:
"ויאמר ה' אל משה לך אל העם וקדשתם" היום זה יום רביעי ומחר יום חמישי והיו נכונים ליום השלישי זה יום ששי שנתנה בו תורה ומה עשה משה בחמישי השכים בבקר ובנה מזבח שנא' "וישכם בבקר ויבן מזבח על ההר ..."  ר' יוסי בר' יהודה אומ' בו ביום נעשו כל המעשים:  (מסכת דבחדש פרשה ג)
באותה המחלוקת נחלקו גם רש"י והרמב"ן: רש"י סובר שכל התיאור עד לפסוק יב, אז משה עולה אל ההר, התרחש קודם למתן תורה,  ומפסוק יב והלאה - לאחריו. לעומתו, האבן-עזרא והרמב"ן סוברים שכל המתואר כאן התרחש לאחר מתן תורה וקודם לארבעים יום שעשה משה בהר. 
שני הצדדים בויכוח הפרשני הזה עוסקים למעשה בשילוב שני הסיפורים, זה שבפרשת יתרו וזה שכאן, למסגרת כרונולוגית אחידה. בניתוח שלהלן אתייחס דווקא למתח שבין שתי הפרשיות, ולאופן השונה שבו הן מציגות את אותו המעמד, בהתאם לאופן שבו הן מוצגות בכתוב – כשתי פרשיות נפרדות.
נמקד את עיוננו כאן בשאלה אחת: שאלת מערכת ההנהגה:

השופטים 
בפרשת יתרו היכרנו את המערכת השיפוטית שמקים משה - מערכת השרים. נזכור: זוהי מערכת הנהגה שהוצעה על ידי יתרו חותן משה, והופעלה (לפי פשטם של כתובים) עוד לפני מתן תורה. 
בתחילה, היה כל העם בא אל משה 'לדרוש אלהים':
וַיֹּאמֶר מֹשֶׁה לְחֹתְנוֹ כִּי יָבֹא אֵלַי הָעָם לִדְרֹשׁ אֱלֹהִים: 
כִּי יִהְיֶה לָהֶם דָּבָר בָּא אֵלַי וְשָׁפַטְתִּי בֵּין אִישׁ וּבֵין רֵעֵהוּ וְהוֹדַעְתִּי אֶת חֻקֵּי הָאֱלֹהִים וְאֶת תּוֹרֹתָיו:
יתרו מייעץ למשה לשנות את דרך פעולתו, ולמנות שרי אלפים, שרי מאות ושרי עשרות. השרים הללו אינם נביאים, אלא נדרשת מהם רשימת תכונות של מנהיגים ראויים, ולכאורה הם שופטים על פי שיקול דעתם. רק את 'הדבר הגדול' יביאו אל משה:
וְשָׁפְטוּ אֶת הָעָם בְּכָל עֵת וְהָיָה כָּל הַדָּבָר הַגָּדֹל יָבִיאוּ אֵלֶיךָ וְכָל הַדָּבָר הַקָּטֹן יִשְׁפְּטוּ הֵם וְהָקֵל מֵעָלֶיךָ וְנָשְׂאוּ אִתָּךְ:
נראה, אם כן, שעצתו של יתרו אינה יוצרת רק שינוי מנהלי, אלא שינוי בדפוס המהותי של ההנהגה בעם ישראל: בניגוד למצב ההתחלתי, בו מנוהלים כל ענייני המדינה ברוח קודשו של משה רבינו, לאחר עצתו של יתרו נוצרת הפרדת רשויות: מוקמת למעשה רשות שיפוט אזרחית נפרדת! 

שבעים הזקנים

בפרשת משפטים התמונה המצטיירת היא שונה לחלוטין: אנו פוגשים שם מערכת הנהגה חדשה – הזקנים:
וְאֶל מֹשֶׁה אָמַר עֲלֵה אֶל ה' אַתָּה וְאַהֲרֹן נָדָב וַאֲבִיהוּא וְשִׁבְעִים מִזִּקְנֵי יִשְׂרָאֵל וְהִשְׁתַּחֲוִיתֶם מֵרָחֹק:
כאן לא מוזכרים ה'שרים', שאותם היכרנו לעיל בפרשת יתרו, אלא מערכת חדשה - מערכת שבעים הזקנים. מי הם אותם שבעים זקנים?
בשום מקום עד עתה לא נזכרו שבעים זקנים. זקני ישראל סתם נזכרו, אך לא נזכר המספר שבעים. רק במקום אחד נוסף נזכרו שבעים זקנים: להלן בספר במדבר (פרק יא), בסיפור קברות התאוה, שם ממנה משה שבעים זקנים ומאציל עליהם מן הרוח אשר עליו. גם הלשון "אצילי בני ישראל" שבפסוק י"א מזכירה את הלשון הנזכרת שם "ויאצל מן הרוח אשר עליו ויתן על שבעים איש הזקנים". שבעים הזקנים לוקחים חלק בהנהגה יחד עם משה, ומקור סמכותם הוא "הרוח" – אותה השראה שחלה על משה ומורחבת גם אליהם. גם כאן – הזקנים רואים את אלקי ישראל יחד עם משה. משה אינו מוצג כמנהיג יחיד, אלא קיימת במקביל לו מערכת הנהגה רוחנית מורחבת – שבעים הזקנים. 
אם כן, בניגוד למערכת הדו-ראשית המוצגת בפרשת יתרו: האזרחית של השרים וה'דתית' של משה, כאן מוצגת מערכת אחת בה 'שחקן ראשי' - משה רבינו, המאציל מן הרוח אשר עליו על שאר הזקנים. 

נראה, שההבדל הזה במערכות ההנהגה קשור גם להבדל בין תיאור מעמד הר סיני שבשתי הפרשיות. ניתן לתאר את ההבחנה בין שתי הפרשיות בהבחנה שבין התגלות לבין ברית. פרשת יתרו היא פרשת ההתגלות. מרכזה הוא בתיאור ירידת ה' על הר סיני, והדברים הנאמרים במעמד הזה. פרשת משפטים, לעומת זאת, היא פרשת הברית, ומרכז התיאור בה הוא בפעילותם של עם ישראל העומדים בתחתית ההר: 
וַיִּקַּח סֵפֶר הַבְּרִית וַיִּקְרָא בְּאָזְנֵי הָעָם וַיֹּאמְרוּ כֹּל אֲשֶׁר דִּבֶּר ה' נַעֲשֶׂה וְנִשְׁמָע:
וַיִּקַּח מֹשֶׁה אֶת הַדָּם וַיִּזְרֹק עַל הָעָם וַיֹּאמֶר הִנֵּה דַם הַבְּרִית אֲשֶׁר כָּרַת ה' עִמָּכֶם עַל כָּל הַדְּבָרִים הָאֵלֶּה:
גם שבעים הזקנים כאן נראים כנציגיו של הציבור כולו במעשה הברית - הם זוכים להתגלות 'ויחזו את האלוקים' כנציגי העם, וההתגלות נמשכת לברית - 'ויאכלו וישתו' - כדרכם של כורתי בריתות, הסועדים יחד לחתימת הברית (כפי שמצאנו בכריתת הברית בין יעקב ללבן - בראשית לא, נ"ד ). 
מנקודת המבט של פרשיית ההתגלות – נשאר פער בין רמת ההתנהלות הלאומית, המתבצעת על ידי מערכת אזרחית של שרים, לבין ההתגלות עצמה, המתמצה בצינור היחידאי של משה רבינו. לעומת זאת, מנקודת המבט של פרשת הברית – העם כולו, ע"י הזקנים, שותף למערכת היחסים הפעילה עם ריבונו של עולם, ומעתה – הנהגת חייו כולה היא חלק מן המפגש עם ההתגלות, והיא נעשית על ידי מערכת הנהגה הזוכה להאצלת הרוח. 

